Bandar Abbas luister (hulp·inligting) (Farsi: بندرعباس) of Bandar-e ‘Abbās (Farsi: بندر عباس), gebruiklike geromaniseerde spellings: Bandar ‘Abbās, Bandar ‘Abbāsī en Bandar-e ‘Abbās; deur Portugese seevaarders en handelaars vroeër ook Cambarão en Porto Comorão, deur Engelse handelaars Gamrun en deur Nederlandse handelaars Gumrun genoem, is die administratiewe hoofstad van die Suid-Iranse provinsie Hormozgan en 'n belangrike seehawe aan die Persiese Golf met 'n bevolking van 426 323 in 2012. Die stad is genoem na sjah Abbas I die Grote, 'n heerser uit die Safawiede-dinastie, wat die seehawe in 1623 ná sy oorwinning in 'n seeslag teen die Portugese gestig het. Tussen 1793 en 1868 is die hawe deur Oman gepag. Nog in 1955 was Bandar Abbas maar 'n klein vissersdorp met 17 000 inwoners, en eers daarna is planne ontwikkel om die nedersetting tot 'n groot handelshawe uit te bou. Danksy sy strategiese ligging in die middel van die Straat van Hormuz, wat die Persiese Golf met die Golf van Oman verbind, dien die hawe as hoofbasis van die Iranse vloot.